b'\n_START_ARTICLE_\nBosna in Hercegovina\n_START_SECTION_\nEtimologija\n_START_PARAGRAPH_\nPrva ohranjena \xc5\xa1iroko priznana omemba Bosne je v De Administrando Imperio, politi\xc4\x8dno-geografskem priro\xc4\x8dniku, ki ga je napisal bizantinski cesar Konstantin VII sredi 10. stoletja (med 948 in 952), ki opisuje "majhno de\xc5\xbeelo" (\xcf\x87\xcf\x89\xcf\x81\xce\xaf\xce\xbf\xce\xbd v gr\xc5\xa1\xc4\x8dini). "Bosona" (\xce\xbf\xcf\x83\xcf\x8e\xce\xbd\xce\xb1)._NEWLINE_Ime naj bi izhajalo iz imena reke Bosne, ki je tekla skozi bosansko sredi\xc5\xa1\xc4\x8de. Po mnenju filologa Antona Mayerja bi lahko ime Bosna izviralo iz ilirskega * "bas-an-as"), ki bi izhajalo iz proto-indoevropskega korena "bos" ali "bogh" - kar pomeni "teko\xc4\x8da voda". Po besedah \xe2\x80\x8b\xe2\x80\x8bangle\xc5\xa1kega strokovnjaka za srednji vek, Williama Millerja, so slovanski naseljenci v Bosni "prilagodili latinsko ozna\xc4\x8dbo Basante in tako poimenovali reko Bosno in sebe kot Bo\xc5\xa1njake._NEWLINE_Ime Hercegovina ("herzogova zemlja", iz nem\xc5\xa1ke besede za "vojvodo\'\') izvira iz naslova bosanskega magnata Stjepana Vuk\xc4\x8di\xc4\x87a Kosa\xc4\x8de, "Herceg (Herzog) Huma in obale" (1448). Hum, nekdanje Zahumje, je bila srednjeve\xc5\xa1ka kne\xc5\xbeevina, ki jo je v prvi polovici 14. stoletja osvojil Bosanska Banovina. Regija je bila pod vodstvom Osmanov kot Hercegovski Sand\xc5\xbeak (Hersek) v okviru pa\xc5\xa1aluka v Bosni do ustanovitve kratkotrajnega Hercegovskega Pa\xc5\xa1aluka leta 1830, ki se je ponovno umestil v petdesetih letih 20. stoletja, po kateri je entiteta postala splo\xc5\xa1no znana kot Bosna in Hercegovina._NEWLINE_Ob razglasitvi neodvisnosti je dr\xc5\xbeava prevzela ime Republika Bosna in Hercegovina, toda s podpisom Daytonskega sporazuma je morala spremeniti ime v Bosno in Hercegovino.\n_START_SECTION_\nGeografija\n_START_PARAGRAPH_\nBosna in Hercegovina le\xc5\xbei na zahodnem Balkanu in si deli zahodno ter severno mejo s Hrva\xc5\xa1ko (932\xc2\xa0km), vzhodno s Srbijo (302\xc2\xa0km) in jugovzhodno s \xc4\x8crno goro (225\xc2\xa0km). Topografsko podobo dr\xc5\xbeave ve\xc4\x8dinoma oblikuje Dinarsko gorovje - z najvi\xc5\xa1jim vrhom dr\xc5\xbeave Magli\xc4\x8d, 2387 m -, na severovzhodu se spusti v Panonsko kotlino; 26-kilometrski pas na jugu dr\xc5\xbeave se dotika Jadranskega morja. Ve\xc4\x8dji del povr\xc5\xa1ja le\xc5\xbei na kra\xc5\xa1kih tleh. Severni del pokrivajo obse\xc5\xbeni redko prekinjeni gozdovi, medtem ko so na jugu mnogokrat rodovitna tla pogosteje kultivirana._NEWLINE_Ve\xc4\x8dji reki sta Bosna in Sava ter njuni pritoki Una, Drina in Vrbas. Vse omenjene reke so usmerjene proti severu in sodijo v savsko pore\xc4\x8dje, le nekaj tokov, med njimi Neretva, se izliva v Jadran. Re\xc4\x8dne ravnice ob Savi na severu BiH so rodovitna obmo\xc4\x8dja._NEWLINE_Jug dr\xc5\xbeave zaznamuje sredozemsko podnebje s son\xc4\x8dnimi in toplimi poletji ter milimi, de\xc5\xbeevnimi zimami. V notranjost celine umaknjen severni del dr\xc5\xbeave ima celinsko podnebje z vro\xc4\x8dimi poletji in hladnimi zimami. Na podnebne razmere mo\xc4\x8dno vpliva visoka topografija osrednje Bosne in Hercegovine._NEWLINE_Podlago v glavnem sestavljajo rjave prsti, na katerih se kot primarna naravna vegetacija razprostirajo bukovi gozdovi. Zaradi velike gozdnatosti je biotska raznovrstnost v dr\xc5\xbeavi velika. Obilna so tudi naravna bogastva BiH: velike povr\xc5\xa1ine obdelovalne zemlje, ob\xc5\xa1irni gospodarsko pomembni gozdovi, nahajali\xc5\xa1\xc4\x8da soli, mangana, srebra, svinca, bakra, \xc5\xbeelezove rude, kroma in premoga._NEWLINE_Okoljski in povezani problemi, kakr\xc5\xa1ni so industrijsko onesna\xc5\xbeevanje zraka, primanjkovanje pitne vode in neustrezna sanitarna oskrba, so sicer pere\xc4\x8di \xc5\xbee ve\xc4\x8d desetletij, a je zastarela in zaradi dr\xc5\xbeavljanske vojne opusto\xc5\xa1ena infrastruktura preusmerila pozornost s potrebe po nalo\xc5\xbebah v varovanje okolja na zagotavljanje osnovnih potreb in storitev, ki mnogokrat niso v skladu s sodobnimi okoljskimi standardi.\n_START_SECTION_\nZgodovina\n_START_PARAGRAPH_\nV obdobju neolitika so na obmo\xc4\x8dju dana\xc5\xa1nje Bosne in Hercegovine \xc5\xbeiveli Iliri. Celotna Ilirija je pre\xc5\xa1la pod oblast Rimskega imperija do leta 9 n.\xc5\xa1., ob razkolu kr\xc5\xa1\xc4\x8danstva na zahodno rimokatoli\xc5\xa1ko in vzhodno pravoslavno cerkev pa je meja - prvi\xc4\x8d zarisana okoli leta 285 - potekala prav prek Bosne._NEWLINE_V zgodovinskem \xc4\x8dasu med Rimljani in Slovani, ti so se na zahodnem Balkanu naselili v 6. stoletju, so po obmo\xc4\x8dju ve\xc4\x8dkrat pusto\xc5\xa1ile nomadske skupine Gotov, Alanov, Hunov in Avarov. V drugem valu slovanskega naseljevanja v 7. stoletju so v regijo pri\xc5\xa1la srbska in hrva\xc5\xa1ka plemena. Nedolgo zatem, leta 958, se je pojavila prva omemba imena Bosna._NEWLINE_V srednjem veku si je regijo zaradi goratosti in slabe dostopnosti isto\xc4\x8dasno lastilo ve\xc4\x8d bli\xc5\xbenjih imperijev in kraljestev. Tamkaj\xc5\xa1nji Slovani pa so bili prete\xc5\xbeno kristjani obeh vej. 1180. leta je ban Kulin zasnoval prvo jedro bosanske dr\xc5\xbeave, ki ga je nadalje razvijal ban \xc5\xa0tefan II. Kotromani\xc4\x87 v obdobju svoje vladavine 1322-1353, med drugim tudi z osvojitvijo takratnega Huma (obmo\xc4\x8dje, danes znano kot Hercegovina). Dr\xc5\xbeava je svoj vrh do\xc5\xbeivela pod vodstvom \xc5\xa0tefana Tvrtka I. v \xc4\x8dasu med 1353 in 1391, ko je za kratko obdobje u\xc5\xbeivala status najmo\xc4\x8dnej\xc5\xa1e in najbolj cveto\xc4\x8de slovanske dr\xc5\xbeave na Balkanu.\n_START_SECTION_\nOtomanski imperij\n_START_PARAGRAPH_\n\xc4\x8cas po Tvrtku je pomenil zaton mo\xc4\x8di bosanske dr\xc5\xbeave, leta 1448 je \xc5\xa0tefan Vuk\xc4\x8di\xc4\x87 od nje uspel celo odcepiti Hercegovino. Ozemlje Bosne pa je bilo med prvimi na poti otomanskih osvajalcev v notranjost Evrope, tako je bilo zasedeno \xc5\xbee med letoma 1463 in 1483. To je bil za\xc4\x8detek ve\xc4\x8d kot 400 let trajajo\xc4\x8dega otomanskega vpliva, ki je dodobra spremenil \xc5\xa1e danes zna\xc4\x8dilno kulturno krajino. Nova oblast je kmalu prinesla naselitev judov in muslimanov: prvi so bili tjakaj pregnani leta 1492 iz \xc5\xa0panije, drugi pa so bili imigranti iz preostalih delov Otomanskega imperija. Kasneje se je muslimanska vera utrjevala zlasti s spreobra\xc4\x8danjem doma\xc4\x8dega prebivalstva._NEWLINE_Bosna je bila poleg Albanije edina regija otomanske Evrope, kjer so kristjani v ve\xc4\x8djem \xc5\xa1tevilu religijo zamenjali za muslimansko. Najverjetnej\xc5\xa1o razlago gre iskati v dejstvu, da je bila vera v tem mejnem obmo\xc4\x8dju velikih religij le slabo institucionalizirana, zraven tega je sprejetje islama pomenilo mo\xc5\xbenost vklju\xc4\x8denja v vladajo\xc4\x8di dru\xc5\xbebeni sloj - Bosna je tako edini primer Otomanskega imperija, kjer je doma\xc4\x8de islamizirano prebivalstvo (v tem primeru muslimanski Slovani) vladalo ni\xc5\xbejim razredom kristjanov._NEWLINE_Muslimanska slovanska elita si je do 19. stoletja zagotovila veliko mero notranje neodvisnosti od centralne oblasti in je zato nasprotovala takratnim reformam (tanzimat), ki bi modernizirale dru\xc5\xbebeni ter upravni sistem in zmanj\xc5\xa1ale pravice lokalnih vladajo\xc4\x8dih elit do izkori\xc5\xa1\xc4\x8danja \xc5\xbee tako slabo preskrbljenega in posledi\xc4\x8dno upornega prebivalstva. Izrazita trenja so zato v najpoznej\xc5\xa1em obdobju otomanske prisotnosti v Evropi potekala tako med lokalnimi in centralnimi oblastmi kot med kr\xc5\xa1\xc4\x8danskim ruralnim prebivalstvom in lokalnimi oblastmi.\n_START_SECTION_\nAvstro-Ogrska\n_START_PARAGRAPH_\nNemiri so leta 1875 prerasli v kme\xc4\x8dko vstajo, ki je v naslednjem letu dosegla tudi Bolgarijo in nakazovala mednarodno krizo. 1877 je Rusija Otomanskemu imperiju napovedala vojno in se \xc5\xbee v naslednjem letu bli\xc5\xbeala prestolnici Carigrad, zato je propadajo\xc4\x8di imperij na berlinskem kongresu privolil v re\xc5\xa1itev razmer z avstro-ogrskim okupiranjem in upravljanjem bosanskega ozemlja. Zamenjava oblasti sicer ni potekala gladko zaradi lokalnega odpora v prvi vrsti muslimanskega, pa tudi pravoslavnega prebivalstva - razmere so se stabilizirale s pomo\xc4\x8djo 82.000-glave armade \xc5\xa1ele po \xc5\xa1tirih mesecih. Mnogi muslimani so vtem emigrirali v preostanek otomanske dr\xc5\xbeave, a se njihovi strahovi glede poseganja Avstro-Ogrske v dru\xc5\xbebeno in zemlji\xc5\xa1koposestno ureditev Bosne niso uresni\xc4\x8dili. Nova dr\xc5\xbeava se je bolj kot na druge teme osredoto\xc4\x8dila na gospodarsko preobrazbo regije._NEWLINE_Bosna je bila Avstro-Ogrskemu cesarstvu uradno priklju\xc4\x8dena leta 1908, a to ni zadu\xc5\xa1ilo takratnih zgodnjih idej hrva\xc5\xa1kega in srbskega nacionalizma, ki so slonele na prepri\xc4\x8danju, da so bosanski muslimani zgolj islamizirani Srbi oziroma Hrvati. V svojem vzponu je bila zlasti v tridesetih letih 19. stoletja tudi panslovanska ideja, ki je zagovarjala zdru\xc5\xbeitev vseh ju\xc5\xbenih Slovanov v eno dr\xc5\xbeavo. Njen pripadnik je bil v okviru gibanja Mlada Bosna tudi Gavrilo Princip, ki je v znak protesta avstro-ogrske nadvlade nad ju\xc5\xbenoslovanskimi narodi 28. junija 1914 v Sarajevu streljal na in ubil dr\xc5\xbeavnega prestolonaslednika Franca Ferdinanda. Po nizu zapletov je prizadeto cesarstvo mesec dni zatem Srbiji napovedalo vojno in s tem vnelo prvo svetovno vojno. V njenem \xc4\x8dasu je ve\xc4\x8dina bosanskih Srbov, Hrvatov in muslimanov ostala zvesta Avstro-Ogrski.\n_START_SECTION_\nKraljevina SHS in Jugoslavija, druga svetovna vojna\n_START_PARAGRAPH_\nKonec svetovne vojne leta 1918 je pomenil tudi konec Avstro-Ogrskega imperija, Bosna je postala del novoustanovljene Kraljevine Srbov, Hrvatov in Slovencev, v letu 1929 preimenovane v Kraljevino Jugoslavijo. Oblast v novi dr\xc5\xbeavi ju\xc5\xbenih Slovanov je prevzela srbska dinastija Kara\xc4\x91or\xc4\x91evi\xc4\x87ev, politi\xc4\x8dne stranke, sicer ukinjene ob vzpostavitvi diktature leta 1929, pa so bile z izjemo komunisti\xc4\x8dne stranke zasnovane na nacionalni podlagi. Ve\xc4\x8dinsko muslimansko prebivalstvo Bosne je od leta 1919 zastopala Jugoslovanska muslimanska organizacija pod vostvom Mehmeta Spaha, ki je dosegel veliko prepoznavnost stranke in politi\xc4\x8dnih interesov jugoslovanskih muslimanov tudi v ve\xc4\x8dini drugih delov kraljevine. Spaho vendarle ni do\xc4\x8dakal delitve kraljevine na banovine, ki je prinesla zdru\xc5\xbeitev delov Bosne s hrva\xc5\xa1kimi demografskimi regijami._NEWLINE_Okupacijske sile osi, ki so Jugoslavijo napadle aprila 1941, so ozemlje Bosne razdelile med nem\xc5\xa1ke in italijanske okupacijske cone, del pa je pripadel usta\xc5\xa1ki dr\xc5\xbeavi NDH. Zaradi na\xc4\x8drtov usta\xc5\xa1ev, uni\xc4\x8diti dva milijona Srbov, se je velik del srbskega prebivalstva pridru\xc5\xbeil dvema nasprotujo\xc4\x8dima si odporni\xc5\xa1kima gibanjema: \xc4\x8detniki pod vodstvom Dragoljuba Mihailovi\xc4\x87a so bili privr\xc5\xbeeni pobeglemu kralju, medtem ko partizani pod Titom prej\xc5\xa1njih oblasti niso priznavali._NEWLINE_Bosna je pridobila osrednjo vlogo v bojnih operacijah partizanov, in sicer na dveh ravneh: proti tujim silam osi na eni ter tako proti \xc4\x8detnikom kot proti usta\xc5\xa1em na drugi. Bila je tudi kraj politi\xc4\x8dnega delovanja rojevajo\xc4\x8de se socialisti\xc4\x8dne dr\xc5\xbeave in njene ustanovitve novembra 1943 v bosanskem Jajcu, na drugem zasedanju AVNOJa. Slednji je kot eno izmed enakopravnih jugoslovanskih etnij prepoznal tudi bosanske muslimane, zato so se ti, kot tudi drugi narodi Jugoslavije, v nadaljnjem \xc4\x8dasu do konca vojne v velikem \xc5\xa1tevilu vklju\xc4\x8devali v partizanske oboro\xc5\xbeene sile.\n_START_SECTION_\nSocialisti\xc4\x8dna Jugoslavija\n_START_PARAGRAPH_\nPartizanska vojska in v njej vodilna komunisti\xc4\x8dna partija je bila ob koncu vojne zaradi svoje pomembne protifa\xc5\xa1isti\xc4\x8dne vloge prepoznana kot legitimna oblast nove dr\xc5\xbeave, federacije \xc5\xa1estih republik. Od teh jih je bila peterica domovina jugoslovanskih Srbov, Hrvatov, Slovencev, Makedoncev in \xc4\x8crnogorcev, \xc5\xa1esta, Bosna, pa naj bi bila skupna domovina tam pome\xc5\xa1anih Srbov, muslimanov in Hrvatov. Muslimani so bili leta 1968 priznani kot \xc5\xa1esta uradna narodnost Jugoslavije. Zveza komunistov Bosne je v svoji politiki tudi po politi\xc4\x8dnem razhodu Sovjetske zveze in Jugoslavije ostala bolj represivna in nasprotujo\xc4\x8da mno\xc5\xbeici dru\xc5\xbebenopoliti\xc4\x8dnih reform zveznih komunisti\xc4\x8dnih oblasti._NEWLINE_\xc4\x8cas smrti Josipa Broza Tita leta 1980 in \xc5\xa1e posebno obdobje po njem je prineslo ve\xc4\x8dje in ve\xc4\x8dje dru\xc5\xbebenopoliti\xc4\x8dne napetosti med narodi Jugoslavije, srbski nacionalizem pa se je utelesil v Slobodanu Milo\xc5\xa1evi\xc4\x87u in njegovem re\xc5\xbeimu. Tak\xc5\xa1no stanje je pomenilo slabe obete za narodnostno me\xc5\xa1ano Bosno._NEWLINE_Leta 1990 so se v napetem ozra\xc4\x8dju razpadle ZKJ in razpadajo\xc4\x8de Jugoslavije odvile volitve v vseh republikah federacije. Izvoljene stranke so bile oblikovane na nacionalnih osnovah, tako je Muslimanska stranka demokrati\xc4\x8dne akcije pod vodstvom Alije Izetbegovi\xc4\x87a prejela 34\xc2\xa0% glasov, Srbska demokratska stranka (SDS) pod Radovanom Karad\xc5\xbei\xc4\x87em 30\xc2\xa0% in Hrva\xc5\xa1ka demokratska zveza Bosne in Hercegovine (HDZ BiH) pod de facto vodstvom Franja Tu\xc4\x91mana 18\xc2\xa0%. Predsednik tripartitnega predsedstva zvezne republike je postal Izetbegovi\xc4\x87, do razpada federacije 1991 pa so po predvolilnem dogovoru tri nacionalne stranke vzpostavile koalicijsko vlado.\n_START_SECTION_\nVojna za neodvisnost\n_START_PARAGRAPH_\nPogajanja novih voditeljev zveznih dr\xc5\xbeav o ohranitvi Jugoslavije v neki obliki so neuspe\xc5\xa1no potekala v prvi polovici leta 1991. Odcepili sta se Slovenija in Hrva\xc5\xa1ka, v obeh je pri\xc5\xa1lo do oboro\xc5\xbeenih konfliktov in videti je bilo, da se jim ne bo mogla izogniti niti Bosna, ki se je ravno tako kot Makedonija in \xc5\xbee odcepljeni dr\xc5\xbeavi mo\xc4\x8dno nagibala k razglasitvi samostojnosti. Mnogo\xc5\xa1tevilno srbsko prebivalstvo Bosne je bilo namre\xc4\x8d odlo\xc4\x8deno, da ne bo postalo manj\xc5\xa1ina v svoji domovini, stali\xc5\xa1\xc4\x8de bosanskih Hrvatov pa je bilo, da v primeru srbske odcepitve ravno tako ne bodo ostali v dr\xc5\xbeavi z muslimansko ve\xc4\x8dino._NEWLINE_Milo\xc5\xa1evi\xc4\x87 in Tu\xc4\x91man sta se tako \xc5\xbee dogovarjala o delitvi problemati\xc4\x8dne dr\xc5\xbeave na dva dela, medtem pa je Karad\xc5\xbei\xc4\x87eva Srbska demokratska stranka \xc5\xbee pri\xc4\x8dela z ustanavljanjem srbskih avtonomnih pokrajin (SAO) ter vzpostavljanjem srbskih oblasti. Te so v novembru 1991 izvedle lasten referendum, na katerem se je velika ve\xc4\x8dina srbskih prebivalcev izrekla za ohranitev federacije z Jugoslavijo, a se je od nje \xc5\xbee v istem mesecu odcepila tudi Makedonija. Slovenija in Hrva\xc5\xa1ka sta januarja 1992 prejeli priznanje mednarodne skupnosti, ta pa je kot pogoj za priznanje suverenosti od Bosne in Hercegovine zahtevala referendum o neodvisnosti. Bojkotirala ga je velika ve\xc4\x8dina bosanskih Srbov, medtem ko je 97\xc2\xa0% udele\xc5\xbeencev prete\xc5\xbeno bo\xc5\xa1nja\xc5\xa1ke in hrva\xc5\xa1ke narodnosti potrdilo referendumsko vpra\xc5\xa1anje. Tako so bosanski Srbi januarja razglasili samostojnost svojega teritorija: Republika srbska Bosna in Hercegovina. Na drugi strani, v zahodnem delu razpadajo\xc4\x8de dr\xc5\xbeave, je hrva\xc5\xa1ka skupnost \xc5\xbee novembra 1991 razglasila Hrva\xc5\xa1ko republiko Herceg-Bosno, ki je imela pod vodstvom Hrva\xc5\xa1kega obrambnega sveta vso podporo vlade in oboro\xc5\xbeenih sil sosednje Hrva\xc5\xa1ke. Bosna in Hercegovina je bila tako u\xc4\x8dinkovito razdeljena med tri nacionalno-politi\xc4\x8dne skupine in sile, a 6. aprila 1992 s strani ZDA in Evropske skupnosti uradno priznana kot suverena dr\xc5\xbeava._NEWLINE_\xc5\xa0e v istem tednu so izbruhnili spopadi v BIH. Poleti je srbska vojska nadzorovala \xc5\xbee ve\xc4\x8d kot 60% bosanskega ozemlja. Bo\xc5\xa1njaki so ustanovili Armado BiH, ki se dolgo \xc4\x8dasa ni mogla u\xc4\x8dinkovito upirati srbski vojski, ki je osvojila velik del ozemlja na severu in vzhodu dr\xc5\xbeave. Sarajevo, ki je bilo ve\xc4\x8dinoma poseljeno z bo\xc5\xa1nja\xc5\xa1kim prebivalstvom, v okolici pa s srbskim, se je zna\xc5\xa1lo v srbskem obro\xc4\x8du. Mednarodna skupnost se ni odzvala druga\xc4\x8de kot z misijo UNPROFOR, ki je delen uspeh dosegla zgolj pri dostavljanju in razdeljevanju humanitarne pomo\xc4\x8di._NEWLINE_Hrvati so ustanovili svojo vojsko (HVO - Hrva\xc5\xa1ki obrambni svet), ki je nadzirala ve\xc4\x8dino Hercegovine in centralne Bosne. Spomladi 1993 so se za\xc4\x8deli spopadi med HVO-jem in Armado BiH. Spopadi so razdelili Mostar in \xc5\xa1e nekatera manj\xc5\xa1a mesta v centralni Bosni._NEWLINE_Vse tri strani so izvajale etni\xc4\x8dno \xc4\x8di\xc5\xa1\xc4\x8denje in pregone prebivalstva, ki ga niso imeli za svojega. Zbe\xc5\xbealo je na sto tiso\xc4\x8de ljudi. _NEWLINE_Mednarodna skupnost se je medtem le medlo odzivala na razmere, in sicer s pogajanji in gospodarskimi sankcijami. Izjalovil se je tudi poskus vzpostavitve demilitariziranih obmo\xc4\x8dij, med drugim v Srebrenici, kjer je julija 1995 pri\xc5\xa1lo do najve\xc4\x8djega pokola v Evropi po drugi svetovni vojni. \xc5\xbde maja 1993 pa je bilo ustanovljeno Mednarodno sodi\xc5\xa1\xc4\x8de za vojne zlo\xc4\x8dine na obmo\xc4\x8dju nekdanje Jugoslavije, ki je do 1999 huj\xc5\xa1ih zlo\xc4\x8dinov obto\xc5\xbeilo ve\xc4\x8d kot 50 oseb, med njimi voditelja bosanskih Srbov Radovana Karad\xc5\xbei\xc4\x87a. S \xc4\x8dasom so se pod pritiskom mednarodne skupnosti na \xc4\x8delu z ZDA pri\xc4\x8deli umirjati zlasti konflikti med muslimansko in hrva\xc5\xa1ko stranjo, slednja se je bila naposled marca 1994 primorana strinjati z vzpostavitvijo muslimansko-hrva\xc5\xa1ke federacije._NEWLINE_Oboro\xc5\xbeeni konflikt se je ob koncu leta 1995 prenehal zaradi ve\xc4\x8d dejavnikov: mednarodna pogajanja pod taktirko dr\xc5\xbeavnega sekretarja ZDA Richarda Holbrookea, pomembni porazi srbskih oboro\xc5\xbeenih sil proti muslimansko-hrva\xc5\xa1kemu zavezni\xc5\xa1tvu na zahodu Bosne ter zra\xc4\x8dno posredovanje zavezni\xc5\xa1tva NATO. Novembra 1995 so v letalskem opori\xc5\xa1\xc4\x8du v ameri\xc5\xa1kem Ohiu potekala intenzivna pogajanja, katerih sklepe so tri vpletene strani (Tu\xc4\x91man, Izetbegovi\xc4\x87 in Milo\xc5\xa1evi\xc4\x87) podpisale v Daytonskem mirovnem sporazumu decembra tega leta._NEWLINE_Sporazum je uveljavil novo ustavo, mednarodno organizirane volitve in Bosno kot dr\xc5\xbeavo dveh entitet, bo\xc5\xa1nja\xc5\xa1ko-hrva\xc5\xa1ko federacijo na eni ter Republiko srbsko na drugi strani. Poskrbljeno naj bi bilo za neovirano vrnitev 2,3 milijona beguncev (nekaj ve\xc4\x8d kot 50\xc2\xa0% predvojnega prebivalstva dr\xc5\xbeave), misijo UNPROFOR naj bi nadomestila nova 60.000-\xc4\x8dlanska Implementation Force (IFOR) pod vodstvom organizacije NATO, kasneje preoblikovana v Stabilization Force (SFOR) z 31.000 \xc4\x8dlani. Daytonski sporazum pa tudi danes ne zagotavlja trdnega miru ali u\xc4\x8dinkovitega sodelovanja med \xc5\xa1e vedno sprtimi stranmi. S svojih domov ostaja izseljenih ve\xc4\x8d kot 800 tiso\xc4\x8d beguncev, medetni\xc4\x8dno kulturno sodelovanje je \xc5\xa1ibko, predstavnik OZN v Bosni pa deluje kot pomemben de facto nadzornik, ki ustvarja podobo Bosne in Hercegovine kot nesuverenega protektorata zveze NATO in EU.\n_START_SECTION_\nNeodvisna BiH\n_START_PARAGRAPH_\nTudi niz volitev do dana\xc5\xa1njega dne je nakazal na nere\xc5\xa1ene nacionalno-politi\xc4\x8dne probleme BiH. Neposredno po vojni so ve\xc4\x8dino sede\xc5\xbeev parlamenta osvojile tri \xc5\xbee znane stranke na nacionalni podlagi, na politi\xc4\x8dnih polo\xc5\xbeajih pa je ostalo mnogo ljudi, znanih iz predvojnega in vojnega obdobja. Leta 1997 je Radovana Karad\xc5\xbei\xc4\x87a, ki je pod pritiski odstopil z mesta predsednika Republike srbske, nasledila Biljana Plav\xc5\xa1i\xc4\x87 z nekoliko bolj spravnimi stali\xc5\xa1\xc4\x8di, a se kasneje tudi sama zna\xc5\xa1la pod obto\xc5\xbebami Mednarodnega sodi\xc5\xa1\xc4\x8da za vojne zlo\xc4\x8dine._NEWLINE_Po obdobju vladavine nenacionalno osnovanih strank so volitve leta 2002 zopet zaznamovali dobri rezultati treh nacionalnih strank.\n_START_SECTION_\nDemografija\n_START_PARAGRAPH_\nV Bosni prebivajo tri velike etni\xc4\x8dne skupine: Bo\xc5\xa1njaki, Srbi in Hrvati. Spori med njimi so \xc5\xa1e vedno pogosti in privedejo do \xc5\xa1tevilnih politi\xc4\x8dnih nasprotij. \xc5\xa0tudija iz leta 2005, ki je preu\xc4\x8devala haploskupine kromosomov Y, je ugotovila, da so vse tri skupine, kljub nekaj kvantitativnim razlikam, del istega genskega bazena, ki je zna\xc4\x8dilen za obmo\xc4\x8dje Balkana._NEWLINE_Ob popisu prebivalstva leta 1991 je imela Bosna in Hercegovina 4.377.033 prebivalcev. Od tega je bilo 1.902.956 (43\xc2\xa0%) Bo\xc5\xa1njakov, 1.366.104 (31\xc2\xa0%) Srbov in 760.852 (17\xc2\xa0%) Hrvatov; 242.682 (6\xc2\xa0%) pa se jih je opredelilo za Jugoslovane. Po podatkih CIA World Factbook iz leta 2000 so odstotki naslednji: 48\xc2\xa0% Bo\xc5\xa1njakov, 37\xc2\xa0% Srbov in 14\xc2\xa0% Hrvatov. Podobnost med etni\xc4\x8dno identiteto in vero je zelo visoka: 45\xc2\xa0% je muslimanov, 36\xc2\xa0% je srbskih pravoslavcev, 15\xc2\xa0% pa rimokatolikov. Nekaj (4\xc2\xa0%) je tudi judov in protestantov._NEWLINE_Selitve znotraj in iz dr\xc5\xbeave, ki so se pojavile kot posledica vojne v devetdesetih, so povzro\xc4\x8dile demografske spremembe v dr\xc5\xbeavi. Popis prebivalstva ni bil organiziran \xc5\xbee od leta 1991, saj so to onemogo\xc4\x8dila politi\xc4\x8dna nesoglasja. Naslednji popis prebivalstva je bil izveden oktobra 2013, vendar rezultati popisa niso bili razkriti. Zaradi tega je ve\xc4\x8dina povojnih statistik izra\xc4\x8dunana na podlagi predvidevanj. Kljub temu so ocene o prebivalstvu podobne, okoli 4 milijone, kar je 350.000 manj kot leta 1991.\n_START_SECTION_\nPolitika in uprava\n_START_PARAGRAPH_\nBosanski politi\xc4\x8dno-upravni sistem je tudi v dana\xc5\xa1njem \xc4\x8dasu mo\xc4\x8dno navezan na etni\xc4\x8dne razmere in razvoj dogodkov med vojno in po njej. Mo\xc4\x8d oblasti v dr\xc5\xbeavi je razdeljena na etni\xc4\x8dni podlagi, ob tem pa je izrazit nadzor mednarodne skupnosti._NEWLINE_Bosna in Hercegovina je svojo prvo novodobno ustavo dobila ob odcepitvi iz federacije leta 1992. Delno preoblikovan dokument na osnovi pretekle, jugoslovanske ustave, je dolo\xc4\x8dil dvodomni parlament, vlado in predsedstvo iz treh etni\xc4\x8dno dolo\xc4\x8denih \xc4\x8dlanov. Takratna de iure oblast je bila sicer v prid muslimanskemu prebivalstvu, a je bila njena mo\xc4\x8d tako in tako bistveno omejena z vzpostavljenimi separatisti\xc4\x8dnimi oblastmi Srbov in Hrvatov v pomembnih delih dr\xc5\xbeave._NEWLINE_Nova ustava, uveljavljena z Daytonskim sporazumom, ravno tako dolo\xc4\x8da dvodomni parlament in tripartitno predsedstvo, a imajo te centralne oblasti z izjemo mednarodnega trga in politi\xc4\x8dnih odnosov le skromen vpliv na dejansko \xc5\xbeivljenje dr\xc5\xbeave. Svoji ustavi in sistema oblasti ima tako vsaka od politi\xc4\x8dnih entitet BiH, a tudi znotraj tega sistema vladajo neskladja: vlada Federacije BiH v glavnem skrbi zgolj za zunanje zadeve, medtem ko se prebivalci v prakti\xc4\x8dnih zadevah izrazito lo\xc4\x8dijo na dve etni\xc4\x8dni skupini. \xc5\xbdivljenje hrva\xc5\xa1kega prebivalstva federacije je namre\xc4\x8d mo\xc4\x8dno navezano na Hrva\xc5\xa1ko, tako v uporabi denarja in volitev, kot na podro\xc4\x8dju telefonskih in elektri\xc4\x8dnih omre\xc5\xbeij. Ravno tako pa ima svojo ustavo in oblasti tudi Republika srbska; ta dolo\xc4\x8da institucijo predsednika in enodomni parlament._NEWLINE_Zaradi neefektivnosti sistema oblasti v dr\xc5\xbeavi ima pomembno vlogo visoki predstavnik Bosne in Hercegovine, postavljen s strani EU in ZDA, ki od podpisa Daytonskega sporazuma dalje skrbi za uveljavljanje njegove vsebine in vzdr\xc5\xbeevanje miru ter je zaradi svojih pooblastil najvi\xc5\xa1ja politi\xc4\x8dna osebnost dr\xc5\xbeave. Zakonodajne in izvr\xc5\xa1ilne odlo\xc4\x8ditve predstavnika so bile pravzaprav edino u\xc4\x8dinkovito vladanje v BiH med letoma 1995 in 1998, med drugim je slednji izbral tudi zastavo nove dr\xc5\xbeave in s polo\xc5\xbeaja razre\xc5\xa1il ali \xc5\xbee kar z volilnih seznamov umaknil ve\xc4\x8d nezmernih politikov, ki bi lahko povzro\xc4\x8dili napetosti._NEWLINE_Na mednarodni ravni je dana\xc5\xa1nji prednostni cilj BiH vklju\xc4\x8ditev v Evropsko unijo, \xc5\xbee od leta 2002 pa je \xc4\x8dlanica Sveta Evrope, ravno tako pa OZN in Sredozemske unije.\n_START_SECTION_\nUpravna delitev\n_START_PARAGRAPH_\nDaytonski sporazum priznava tri etni\xc4\x8dne skupine Bosne in Hercegovine, delno pa temu sledi tudi upravna razdelitev ozemlja. Na najvi\xc5\xa1ji ravni je to delitev na dve politi\xc4\x8dni entiteti, izmed katerih je ena Federacija Bosne in Hercegovine oziroma politi\xc4\x8dna skupnost Bo\xc5\xa1njakov ter bosanskih Hrvatov, druga pa Republika srbska, ki zdru\xc5\xbeuje bosanske Srbe. Med obema entitetama ni vzpostavljene fizi\xc4\x8dne meje. Distrikt Br\xc4\x8dko ne pripada nobeni izmed omenjenih dr\xc5\xbeavnih enot, pa\xc4\x8d pa je narodnostno me\xc5\xa1ano in mednarodno nadzorovano obmo\xc4\x8dje dr\xc5\xbeavnega ozemlja._NEWLINE_Federacija BiH je razdeljena na 10 kantonov, ti pa dalje na ob\xc4\x8dine, medtem ko se upravno ozemlje Republike srbske od vrhovne vlade deli neposredno na ob\xc4\x8dine.\n_START_SECTION_\nGlasba\n_START_PARAGRAPH_\nTradicionalne bosanske pesni\xc5\xa1ke oblike so ganga, rera, iz \xc4\x8dasov Otomanskega cesarstva pa je najbolj znana sevdalinka. Prav tako je priljubljena pop in rock glasba, znani glasbeniki so: Goran Bregovi\xc4\x87, Davorin Popovi\xc4\x87, Kemal Monteno, Zdravko \xc4\x8coli\xc4\x87, Edo Maajka, Dino Merlin in Tomo Mili\xc4\x8devi\xc4\x87. Iz \xc4\x8dasov Jugoslavije so popularne \xc5\xa1tevilne pop/rock skupine: Bijelo Dugme, Indexi, Plavi orkestar, Zabranjeno pu\xc5\xa1enje; in sedanji Dubioza kolektiv. Znani skladatelji klasi\xc4\x8dne glasbe so \xc4\x90or\xc4\x91e Novkovi\xc4\x87, Esad Arnautali\xc4\x87 in Kornelije Kova\xc4\x8d._NEWLINE_V zadnjih desetletjih je izredno priljubljena tudi izrazito komercialna turbofolk glasba.\n_START_SECTION_\nGastronomija\n_START_PARAGRAPH_\nBosanska kuhinja je me\xc5\xa1anica zahodnih in vzhodnih vplivov. Ker je bila Bosna 500 let pod vladavino Otomanov, je bosanska kuhinja zelo podobna tur\xc5\xa1ki, gr\xc5\xa1ki in ostalim, ki so spadale v Otomansko dr\xc5\xbeavo. Vladavina Avstrije pa je pozneje prinesla \xc5\xa1e vplive iz srednje Evrope. Znana je po uporabi \xc5\xa1tevilnih za\xc4\x8dimb, vendar v zmernih koli\xc4\x8dinah. Jedi so ve\xc4\x8dinoma lahke, saj se kuhajo v velikih koli\xc4\x8dinah vode,; omake pa so povsem naravne, narejene iz naravnih zelenjavnih sokov. Zna\xc4\x8dilna zelenjava je krompir, paradi\xc5\xbenik, \xc4\x8debula, \xc4\x8desen, poper, kumare, bu\xc4\x8de, korenje, zelje, gobe, \xc5\xa1pina\xc4\x8da, fi\xc5\xbeol in paprika, poleg te pa \xc5\xa1e mleko, slive in kisla smetana imenovana pavlaka. Zna\xc4\x8dilne mesne jedi vsebujejo svinjino, govedino in jagnjetino. Lokalne specialitete so: \xc4\x8devap\xc4\x8di\xc4\x8di, burek, dolma, sarma, pilaf, gola\xc5\xbe, ajvar in \xc5\xa1tevilne sla\xc5\xa1\xc4\x8dice, zna\xc4\x8dilne za tur\xc5\xa1ki svet._NEWLINE_V Hercegovini pridelujejo tudi vinsko trto in vino, med \xc5\xbeganimi pija\xc4\x8dami pa sta najpogostej\xc5\xa1i slivovka (rakija) in sadjevec (jabukova\xc4\x8da). V \xc4\x8dasu Jugoslavije so v hercegovskih distilarnah pridelali velike koli\xc4\x8dine vinjaka, s katerimi so zalagali jugoslovansko industrijo alkoholnih pija\xc4\x8d.'